ছবিতে কীভাবে দেখানো হয়েছিল চতুর রামলিঙ্গমকে? কেরিয়ার-সর্বস্ব, সিলেবাস-নির্ভর এক তরুণ। পরে যে মুখস্থবিদ্যা পুঁজি করে একটি চাকরি জুটিয়ে নেয়। এবং সেটিকেই জীবনের মোক্ষ করে এগিয়ে চলেন।
কিন্তু বাস্তবে এই চতুর রামলিঙ্গম কেমন? শুনলে বলতে বাধ্য হবেন, ইনিই প্রকৃত ‘‘র‌্যাঞ্চো’’। অর্থাৎ আমির খান যে ভূমিকাটিতে অভিনয় করেছিলেন। ‘‘র‌্যাঞ্চো’’র জীবনের দর্শন কী ছিল? হৃদয়ের ডাকে সাড়া দিয়ে এগিয়ে যাওয়া জীবনের পথে। সে কাজ ‘‘তিন বোকা’’ মিলে করেছিল। কিন্তু চতুর রামলিঙ্গম করেননি।
অথচ বাস্তবের ‘চতুর’ সেটাই করেছেন, যা পর্দায় তাঁকে র‌্যাঞ্চো বলেছিল। চতুর, অর্থাৎ ওমি বৈদ্যর বেড়ে ওঠা আমেরিকায়। ছোট থেকেই পড়াশোনায় একেবারে ফার্স্ট বয় ছিলেন। ওমি কিন্তু কখনওই সিলেবাস কণ্ঠস্থ করেননি। বরং বিভিন্ন বিষয়েই পড়াশোনা করেছেন বেড়ে ওঠার বয়স থেকেই। ‘‘লস এঞ্জেলেস কাউন্টি হাইস্কুল ফর দ্য আর্টস’’ থেকে গ্র্যাজুয়েট হওয়ার পরে দু’বছরের জন্য ভর্তি হয়েছিলেন ইউনিভার্সিটি অফ ক্যালিফোর্নিয়ায়। এর পরে নিউ ইয়র্ক ইউনিভার্সিটি থেকে স্নাতক।
বুঝতেই পারছেন, এহেন ওমির কেরিয়ার কোথায় যেতে পারত?
এইবারে অবাক হওয়ার পালা। ওমি কিন্তু সেই কেরিয়ার বেছে নেননি। বরং, সাড়া দিয়েছেন মনের ডাকে। পড়াশোনা ছেড়ে শুরু করে দেন অভিনয়। আমেরিকায় একের পর এক নাটক, তার পরে টিভি শো করতে করতে অবশেষে এল সেই বিগ ব্রেক— ‘‘থ্রি ইডিয়ট্‌স’’।
ওমির বক্তব্য পরিষ্কার— ‘‘মন যা চেয়েছে, তা-ই করেছি। যা করছি, তা আনন্দের সঙ্গে করছি। এটাই আমার ভালবাসা।’’
এটাই তো শিখিয়েছিল র‌্যাঞ্চো!